 मदानै च पुज्जियै उनें दिक्खेआ जे तिल धरने गी बी कुतै थार नेईं रेदा।  बे-शुमार लोक किटठे होई चुक्के दे न।  पैह्ले रोज जिनें लोकें अपूर्ब दा भाषण सुनेआ हा उनें उसगी पन्छानियै रस्ता छोड़ी दिता।  ते बाकी दे लोक बी दिक्खी-दिक्खी पिच्छें हटी गे।  इस बे-हसाबी जनता दे बशकार स्टेज बने दा हा।  डाक्टर होर अजें तोड़ी परती नेहे आए दे, इसकरी उंदे सवा समिति दे बाकी सब लोक हाजर हे।  रामदासै साथें अपूर्ब भीड़ै चा लंघियै स्टेजै तोड़ी जाई पुज्जा।  उत्थें इक बैंच अजें तोड़ी खाली पेदी ही।  सुमित्रा ने उसपर बौने लेई इशारा कीता।  बैंच दे सामनै इक पंजाबी बड़ा जोरदार भाषणा देआ करदा हा।  ओ शायद कुसै कारखाने चा निकले दा कोई मिस्त्री जां मजूर हा।  अपूर्ब दे औने पर ओ थोड़ा चिर रुकेआ ते फी दूने जोरें करलाइयै बोलन लगा।  समझदार भाषणा देने वाले कशा जनता छैल दलीलां नेईं सुनना चांह्दी।  बुरे दी के बुरयाई ऐ-ए जानने दी उसगी खास लोड़ नेईं हौंदी।  ओ ते बुरे दी बुरयाई गी कौड़े शब्दें च सुनना चांह्दी ऐ।  उस पंजाबी मिस्त्री दे प्रचंड भाषणै च शायद इयै गल्ल खास तौरै पर भरोची दी ही।  इसकरी सुनने वालें दा जोश उंदे चेहरे पर साफ-लब्बै करदा हा।  इन्ने चिरै च गै इक बड़ी भारी रकौट आई गेई।  मदानै दी इक बक्खी मते सारे लोकें दी डर-भरोची रौली पेई गेई।  ते थोड़े चिरै च गै मते सारे लोक धिक्के मारदे नस्सन लगे।  ते लोकें दी इस भीड़ै गी चीरियै लोकें गी मलदे-दलदे-कुचलदे बीह्-पंजीह् गोरे घुड़सोआर बड़ी तेजी कन्ने औंदे लब्बे।  उंदे इक हत्थै च लगाम, दूए च चाबक ही ते लक्क पस्तौल झूलै करदा हा।  उंदे मूंढे उप्पर लोहे दिआं जालिआं लिश्का करदिआं हिआं ते उ˙दे लाल-लाल चेहरे घरोंदे सूरजै दी लाली च संधूरै वाला लेखा डलकै करदे हे। 